Odločba Komisije

z dne 27. decembra 2000

o nevključitvi kvintozena v Prilogo I k Direktivi Sveta 91/414/EGS in o odvzemu registracij za fitofarmacevtska sredstva, ki to aktivno snov vsebujejo

(notificirano pod dokumentarno številko K(2000) 4136)

(Besedilo velja za EGP)

(2000/816/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitomarmacevtskih sredstev v promet [1], kakor je bila nazadnje spremenjena z Direktivo Komisije 2000/68/ES [2], in zlasti četrtega pododstavka člena 8(2) Direktive,

ob upoštevanju Uredbe Komisije (EGS) št. 3600/92 z dne 11. decembra 1992, ki določa podrobna pravila za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo Komisije (ES) št. 2266/2000 [4], in zlasti člena 7(3)(b) Uredbe,

ob upoštevanju naslednjega:

(1) Člen 8(2) Direktive 91/414/EGS določa, da Komisija izvede delovni program za pregled aktivnih snovi, uporabljenih v fitofarmacevtskih sredstvih, ki so 15. julija 1993 že bila na trgu. Podrobna pravila za izpeljavo tega programa so bila določena v Uredbi Komisije (EGS) št. 3600/92.

(2) Uredba Komisije (ES) št. 933/94 [5], kakor je bila nazadnje spremenjena z Uredbo (ES) št. 2230/95 [6], je opredelila aktivne snovi, ki bi se morale oceniti v okviru Uredbe (EGS) št. 3600/92, določila državo članico poročevalko v zvezi z oceno vsake snovi in identificirala proizvajalce vsake aktivne snovi, ki so pravočasno predložili uradno prijavo v skladu s členom 4(2) Uredbe (EGS) št. 3600/92.

(3) Kvintozen je ena od 90 aktivnih snovi, določenih v Uredbi (ES) št. 933/94.

(4) V skladu s členom 7(1)(c) Uredbe (EGS) št. 3600/92 je Grčija kot država članica poročevalka 1. decembra 1997 Komisiji predložila poročilo o svoji oceni informacij, ki so ji jih predložili prijavitelji v skladu z določbami člena 6(1) te uredbe.

(5) Ob prejemu poročila države članice poročevalke se je Komisija posvetovala z izvedenci držav članic in glavnim prijaviteljem (Uniroyal Chemicals), v skladu s členom 7(3) Uredbe (EGS) št. 3600/92.

(6) Poročilo o oceni, ki ga je pripravila Grčija, so pregledale države članice in Komisija v okviru Stalnega odboru za zdravstveno varstvo rastlin. Ta pregled je bil zaključen 13. julija 2000 v obliki poročila Komisije o pregledu za kvintozen, v skladu s členom 7(6) Uredbe (EGS) št. 3600/92.

(7) Ocene na podlagi predloženih informacij niso pokazale, da fitofarmacevtska sredstva, ki vsebujejo kvintozen, pod predlaganimi pogoji uporabe na splošno izpolnjujejo zahteve člena 5(1)(a) in (b) Direktive 91/414/EGS, zlasti glede varnosti uporabnikov in potrošnikov, ki so lahko izpostavljeni kvintozenu, ter obstojnosti snovi v okolju in njenega možnega vpliva na neciljne organizme.

(8) Glavni prijavitelj je Komisijo in državo članico poročevalko obvestil, da ne želi več sodelovati v delovnem programu za to aktivno snov, zato ne bo predložil nadaljnjih informacij.

(9) Zato ni mogoče vključiti te aktivne snovi v Prilogo I k Direktivi 91/414/EGS.

(10) Vsako prehodno obdobje, ki ga dovolijo države članice v skladu z določbami člena 4(6) Direktive 91/414/EGS za odstranitev, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo kvintozen, naj se omeji na obdobje, ki ni daljše od 18 mesecev, da se omogoči poraba obstoječih zalog v ne več kakor eni nadaljnji rastni sezoni.

(11) Ta odločba ne posega v nadaljnje ukrepe Komisije glede te aktivne snovi v okviru Direktive Sveta 79/117/EGS [7].

(12) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

Kvintozen se ne vključi kot aktivna snov v Prilogo I k Direktivi 91/414/EGS.

Člen 2

Države članice zagotovijo:

1. da se odvzamejo registracije za fitofarmacevtska sredstva, ki vsebujejo kvintozen, v roku šestih mesecev od datuma sprejetja te odločbe;

2. da se od datuma sprejetja te odločbe ne odobri ali obnovi nobena registracija fitofarmacevtskih sredstev, ki vsebujejo kvintozen, v skladu z odstopanjem iz člena 8(2) Direktive 91/414/EGS.

Člen 3

Vsako prehodno obdobje, ki ga odobri država članica v skladu z določbami člena 4(6) Direktive 91/414/EGS, je čim krajše in ne daljše od 18 mesecev od datuma sprejetja te odločbe.

Člen 4

Ta odločba je naslovljena na države članice.

V Bruslju, 27. decembra 2000

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 276, 28.10.2000, str. 41.

[3] UL L 366, 15.12.1992, str. 10.

[4] UL L 259, 13.10.2000, str. 27.

[5] UL L 107, 28.4.1994, str. 8.

[6] UL L 225, 22.9.1995, str. 1.

[7] UL L 33, 8.2.1979, str. 36.

--------------------------------------------------